“มาร์ค ซัคเกอร์เบิร์ก” ใจบุญ บริจาคหุ้น 99% มูลค่า 1.6 ล้านล้านบาท ให้การกุศล
“มาร์ค ซัคเกอร์เบิร์ก” บริจาคหุ้น 99% มูลค่า 1.6 ล้านลบ. ให้การกุศล เพื่อเป็นการรับขวัญ หลังภรรยาคลอดลูกสาว
2 ธ.ค. 2558

ผู้สื่อข่าวรายงานว่า เมื่อวันที่ 2 ธ.ค. 58 สำนักข่าวบีบีซีระบุว่า มาร์ค ซัคเกอร์เบิร์ก มหาเศรษฐียังหนุ่มผู้ก่อตั้งเฟซบุ๊ก และภรรยา พริสซิลลา ชาน ประกาศบริจาคหุ้น 99% ในเฟซบุ๊ก ให้กับองค์กรการกุศล ฉลองรับขวัญ แม็กซ์ ลูกสาวที่เพิ่งจะลืมตาดูโลกเมื่อสัปดาห์ที่ผ่านมา
โดยมาร์ค ซัคเกอร์เบิร์ก ได้เปิดเผยว่า เขาและภรรยาจะบริจาคหุ้น 99% ซึ่งมีมูลค่า 4.5 หมื่นล้านดอลลาร์ (1.6 ล้านล้านบาท) ให้กับองค์กรการกุศล Chan Zuckerberg Initiative ที่ตนและภรรยาก่อตั้งขึ้น โดยมีจุดประสงค์เพื่อทำให้โลกใบนี้ดีขึ้น ให้แม็กซ์ได้เติบโตขึ้นมาในสังคมที่น่าอยู่ อย่างไรก็ตามซัคเกอร์เบิร์กจะเป็น CEO ของเฟซบุ๊กต่อไปอีกหลายปี และเฟซบุ๊กก็คาดว่าเขาจะควบคุมผู้ถือหุ้นของบริษัทต่อไปในอนาคต
สำหรับวัตถุประสงค์ขององค์กรการกุศล Chan Zuckerberg Initiative คือการยกระดับศักยภาพมนุษย์ และส่งเสริมให้เด็กยุคต่อไปเติบโตขึ้นมาอย่างเท่าเทียมกัน โดยเบื้องต้นจะเน้นในเรื่องของการเรียนรู้ สาธารณสุข การเชื่อมต่อโลกเข้าด้วยกันผ่านอินเทอร์เน็ต และการเสริมสร้างชุมชนที่แข็งแกร่ง
 